**MS «Granvin»** er en lokalrutebåt og et fredet veteranskip. I perioden 1931–1968 var «Granvin» en lokalrutebåt tilhørende Hardanger Sunnhordlandske Dampskipsselskap. Båten gikk i vanlig fart til 1987. «Granvin» ble fredet av Riksantikvaren i 2011.

Lokalrutefart i Hardanger
-------------------------

Grunnstøtingen i 1933.
MS «Granvin» ble levert fra AS Mjellem og Karlsen i Bergen til Hardanger Sunnhordlandske Dampskipselskap (HSD) sommeren 1931. Den var byggenummer 63 ved verftet. «Granvin» ble brukt til lokalrutefart i Hardanger og fraktet både passasjerer, gods og biler. Om sommeren 1931 til 1934 gikk den også turistruten mellom Norheimsund–Eidfjord–Ulvik. I 1935 ble turistruten overtatt av MS «Eidfjord».

Den 21. februar 1933 gikk Granvin kom ut av kurs og gikk på grunn på Tjuvahomen nord for Øystese. Den ble liggende delvis under vann, men ble berget av Hercules. Granvin var da på vei fra Hardanger til Bergen og det var kraftig snøvær da grunnstøtingen skjedde. Bergingen gikk relativt lett og båten fikk små skader.

Natt til 25. april 1940 fraktet MS «Granvin» og «Eidfjord» norske soldater fra Kinsarvik til Granvin, da fem tyske motortorpedobåter angrep de de norske styrkene i Ulvik. «Eidfjord» ble tatt som tysk krigsbytte, mens MS «Granvin» rakk å komme seg ut før selve angrepet. Under krigen fortsatte den i rutefart.

I 1968 ble MS «Granvin» solgt til Olav Linga på Folkedal i Granvin og leid tilbake til HSD for fortsatt bruk i lokalruten mellom Granvin og Ulvik og mellom Granvin og Odda. Den ble noe bygget om, blant annet ble salongen foran fjernet til fordel for et større lasterom og masten ble flyttet forover. Granvin fikk ny motor, 3syl 2tev Wichmann 3ACA 300 bhk.

På grunn av veiutbygging og åpningen av Vallaviktunnelen ble ruten mellom Granvin og Ulvik lagt ned. MS «Granvin» gikk siste turen rundt Oksenhalvøya 30. april 1987.

Veteranskip
-----------

«Granvin» ligger til kai i Bjørvika i Oslo sammen med DS «Oster» og DS «Børøysund».
MS «Granvin» ved kai i Bergen.  Foto: Marius Vassnes 
I mars 1988 kjøpte Veteranskipslaget Fjordabåten MS «Granvin» med tanke på bevaring som veteranbåt. Kjøpesummen var 800 000 kroner. Vinteren 1988/1989 ble MS «Granvin» delvis restaurert, masten ble flyttet tilbake, og skorsteinen ble tilbakeført lik den originale. Salongen og lugarene foran i skipet ble også tilbakeført. Etter ombyggingen fikk MS «Granvin» passasjersertifikat på 100 passasjerer. Etter dette har MS «Granvin» gått i oppdrag som veteranbåt i Vestland og deltatt på kulturarrangement og stevner langs Vestlandskysten, i Oslo, Gøteborg og i København. Båten drives i dag på dugnadsbasis.

I 1995 fikk MS «Granvin» status som verneverdig fartøy av Riksantikvaren, og den 27. oktober 2011 ble «Granvin» fredet av Riksantikvaren.

Den 28. juni 2005 grunnstøtte MS «Granvin» i Raunefjorden, ikke langt fra Sletten kai. Båten var på vei fra Stord til Bergen med mannskap på fire og ingen passasjerer. Ingen ble skadd, og MS «Granvin» fikk et mindre opphold på verft for å utbedre skadene. Den 25. august 2015 gikk MS «Granvin» på grunn i Nordhordland. En passasjer fikk mindre skader.

Referanser
----------

1. ↑  Riksantikvaren 2011
2. ↑  Riksantikvaren 2020
3. 1 2 3 4 5  Kolltveit 1980
4. ↑  Bygdejol forlag 1997
5. ↑  Kolltveit 1980, s. 386
6. 1 2  Berning 2011
7. 1 2  Norsk fartøyvern 2022

Litteratur
----------

* Alsaker, Per (2011). «Skipet» (DOC). *Norsk Skipsfartshistorisk Selskap* **(norsk)**. Besøkt 6. oktober 2012.
* *Attersyn: historisk biletbok frå Kvam*. [Norheimsund]: Bygdejol forl. 1997. ISBN 8291520046.
* Bakka, Dag jr. (1994). *Fjordabåten : sjøveiene i Hordaland og Sogn og Fjordane* **(norsk)**. Bergen: Seagull. ISBN 9788291258034.
* Berning, Magnus (27. oktober 2011). «Veteranferja M/S Granvin fredet». *Haugesunds Avis* **(norsk)**. Besøkt 16. mai 2020.
* «Fartøyvern». *Riksantikvaren* **(norsk nynorsk)**. 1. mars 2020. Besøkt 16. mai 2020. «Ms Granvin frå 1931 er freda av Riksantikvaren. Her frå Sørfjorden i Hardanger.»
* «GRANVIN». *MarineTraffic* **(engelsk)**. 2016. Besøkt 1. februar 2016.
* «Granvin». *Norsk fartøyvern* **(norsk)**. Besøkt 1. oktober 2022.
* Haaland, Sigrid (25. august 2015). «M/S Granvin grunnstøtte». *Bergens Tidene* **(norsk)**. Besøkt 1. februar 2016.
* Kolltveit, Bård (1980). *Over fjord og fjell: Hardanger Sunnhordlandske dampskipsselskap 1880–1980* **(norsk)**. Bergen: [Selskapet]. s. 212–214; 386. ISBN 8299061709.
* «M/S Granvin freda». *Riksantikvaren* **(norsk)**. 26. oktober 2011. Besøkt 1. oktober 2022.
* Røssum, Eystein; Stølås, Rune (28. juni 2005). «MS Granvin på grunn». *Bergens Tidene* **(norsk)**. Besøkt 1. februar 2016.
* Sætre, Harald (2010). *Damp, diesel og pågangsmot – Veteranskipslaget Fjordabåten 1980–2010* **(norsk)**. Bergen: Kapabel. s. 101–131. ISBN 978-82-8163-032-1.
* Sætre, Harald (2014). *Fram og tilbake over fjorden – om HSD, ferjer, ferjekaiar og ferjeruter* **(norsk)**. Bergen: Kapabel. s. 16; 30–38. ISBN 978-82-8163-0673.

Eksterne lenker
---------------

* (en) IMO 5135159 – kategori av bilder, video eller lyd på Commons Rediger på Wikidata
* (no) MS «Granvin» – Krigsseilerregisteret Rediger på Wikidata

* (en) MS «Granvin» – Den internasjonale sjøfartsorganisasjonen Rediger på Wikidata
* (no) «MS «Granvin»». *Kulturminnesøk*. Riksantikvaren – Direktoratet for kulturminneforvaltning.

Portal: Andre verdenskrig

|  |  |
| --- | --- |
| Oppslagsverk/autoritetsdata | Riksantikvaren kulturminne **·** Krigsseilerregisteret **·** Sjøhistorisk database
 |